Miklar sviptingar urðu í úrvalsdeild karla í fótbolta í gærkvöld. Breiðablik missti þá toppsætið til Víkings sem eru í kjörstöðu fyrir lokaumferðina.
Tveimur stigum munaði á Breiðabliki og Víkingi í gær í efstu tveimur sætunum. Bæði lið áttu erfiða útileiki fram undan, Breiðablik gegn FH og Víkingar gegn KR. Blikar áttu erfitt uppdráttar í Kaplakrika og töpuðu að lokum 1-0 eftir að Árni Vilhjálmsson misnotaði víti þegar um stundarfjórðungur var eftir. Á sama tíma voru Víkingar og KR að gera 1-1 jafntefli á Meistaravöllum, en Helgi Guðjónsson kom Víkingum yfir 2-1 þegar þrjár mínútur voru eftir af venjulegum leiktíma. Á fimmtu mínútu uppbótatíma fengu KR-ingar svo vítaspyrnu Víkingum til mikillar óánægju og upp úr sauð á vellinum, sem endaði með því að Kjartan Henrý Finnbogason fékk rautt spjald fyrir að slá til varamarkvarðar Víkings með krepptum hnefa. Það fór þó svo að Ingvar Jónsson markvörður Víkinga varði vítið frá Pálma Rafni Pálmasyni, og 2-1 sigur Víkings niðurstaðan. Víkingar fóru með því á topp deildarinnar, með einu stigi meira en Breiðablik þegar ein umferð er eftir. Víkingur fær Leikni í heimsókn í lokaumferðinni og Breiðablik HK. Hljóðið var þungt í Óskari Hrafni Þorvaldssyni þjálfara Blika eftir tapið í gær.
Þá lyfti ÍA sér upp úr fallsæti með 5-0 sigri á Fylki en HK getur sent þá aftur í fallsæti í kvöld þegar HK mætir Stjörnunni. Þá vann KA 4-1 sigur á Val á Hlíðarenda og lyfti sér með því upp í þriðja sætið.
Guðmundi Guðmundssyni, þjálfara karlalandsliðsins í handbolta, hefur verið sagt upp störfum hjá þýska úrvalsdeildarliðinu Melsungen. Félagið hefur náð í eitt stig úr fyrstu þremur leikjum tímabilsins og hafnaði í áttunda sæti á síðustu leiktíð. Félagið segir árangurinn vera langt undir væntingum bæði núna og á síðustu leiktíð og því hafi breytinga verið þörf. Leit stendur nú að eftirmanni Guðmundar en aðstoðarþjálfari liðsins stýrir því þangað til hann hefur verið fundinn.